b'\n_START_ARTICLE_\nLancia\n_START_SECTION_\nIstorija\n_START_PARAGRAPH_\nLancia buvo sukurta 1906 m. lapkri\xc4\x8dio 29 d. Turine Vincenzo Lancia ir jo draugo Claudio Fogolino. Jie abu buvo Fiat lenktynin\xc4\x97s komandos nariai. Pirmasis Lancia automobilis "Tipo 51" arba kitaip vadinamas "12 HP" (v\xc4\x97liau tiesiog Alfa) buvo sukurtas 1907 m., o prad\xc4\x97tas gaminti nuo 1908 m. \xc5\xa0is modelis tur\xc4\x97jo ma\xc5\xbe\xc4\x85 4 cilindr\xc5\xb3 varikl\xc4\xaf, i\xc5\xa1vystant\xc4\xaf 58 arklio galias._NEWLINE_Lancia i\xc5\xa1siskyr\xc4\x97 tiekdama naujoves savo modeliuose. 1913 m. Theta modelis buvo pirmasis Europoje, kurio standartin\xc4\x97je versijoje buvo visa elektronin\xc4\x97 \xc4\xafranga. Lambda modelis, gamintas nuo 1922 m., buvo pirmasis su monokoko tipo k\xc4\x97bulu. 1948 m. pirm\xc4\x85 kart\xc4\x85 \xc4\xaf masin\xc4\x97s prekybos model\xc4\xaf buvo sumontuota 5 pavar\xc5\xb3 d\xc4\x97\xc5\xbe\xc4\x97 - tai buvo 3 serijos Ardea modelis. 1950 m. modelis Aurelia tur\xc4\x97jo pirm\xc4\x85j\xc4\xaf masinei gamybai pritaikyt\xc4\x85 V6 varikl\xc4\xaf. Lancia taip pat yra pirmoji automobili\xc5\xb3 gamintoja, prad\xc4\x97jusi V4 varikli\xc5\xb3 gamyb\xc4\x85._NEWLINE_Iki pat 1969 m. Lancia buvo nepriklausoma gamintoja ir ma\xc5\xbeai bendravo su kitais gamintojais. Ta\xc4\x8diau tais metais Fiat pasi\xc5\xabl\xc4\x97 susijungti su j\xc5\xb3 grupe ir Lancia vadovai sutiko. Devintame de\xc5\xa1imtmetyje Lancia bendradarbiavo ir su kitais gamintojais. Ji prad\xc4\x97jo bendradarbiauti su \xc5\xa1ved\xc5\xb3 \xc4\xafmone Saab, o ital\xc5\xb3 modelis Lancia Delta \xc5\xa0vedijoje buvo parduodamas kaip Saab 600. 1985 m. Lancia dalinosi savo platforma su Saab 9000, Fiat Croma ir Alfa Romeo 164 modeliais._NEWLINE_2014 m. saus\xc4\xaf Fiat Chrysler Automobiles grup\xc4\x97s vadovas Sergio Marchionne paskelb\xc4\x97, kad Lancia nebegamins automobili\xc5\xb3 u\xc5\xbesienio rinkoms ir vis\xc4\x85 d\xc4\x97mes\xc4\xaf skirs Italijai. Tuo pa\xc4\x8diu bus gaminamas tik vienas modelis Ypsilon.\n_START_SECTION_\nLogotipas\n_START_PARAGRAPH_\nPirmasis Lancia logotipas buvo sukurtas ital\xc5\xb3 dizainerio Carlo Biscaretti di Ruffia. Tuo metu logotipe buvo pavaizduota ietis ir skydas su v\xc4\x97liava. Turino automobili\xc5\xb3 muziejus yra pavadintas \xc5\xa1io dizainerio vardu. 2007 m. logotipas buvo atnaujintas.\n_START_SECTION_\nFormul\xc4\x97 1\n_START_PARAGRAPH_\nPo to, kai Vicenzo Lancia s\xc5\xabnus Gianni \xc4\x97m\xc4\x97 vadovauti \xc4\xafmonei, ji didel\xc4\xaf d\xc4\x97mes\xc4\xaf skyr\xc4\x97 automobili\xc5\xb3 sportui. Pirmasis j\xc5\xb3 Formul\xc4\x97s 1 modelis D50 buvo kuriamas Vittorio Jano ir debiutavo 1954 m. Ispanijos GP, kuriame Alberto Ascari laim\xc4\x97jo kvalifikacij\xc4\x85 ir nuva\xc5\xbeiavo grei\xc4\x8diausi\xc4\x85 lenktyni\xc5\xb3 rat\xc4\x85. 1955 m. Alberto Ascari Monako GP metu patyr\xc4\x97 avarij\xc4\x85, o po savait\xc4\x97s jis \xc5\xbeuvo vairuodamas Ferrari bolid\xc4\x85. D\xc4\x97l \xc5\xa1ios \xc5\xbe\xc5\xabties ir finansini\xc5\xb3 sunkum\xc5\xb3 Lancia atsisak\xc4\x97 dalyvauti Formul\xc4\x97s 1 lenktyn\xc4\x97se. I\xc5\xa1 viso komanda laim\xc4\x97jo dvi lenktynes ir pasiek\xc4\x97 10 podium\xc5\xb3._NEWLINE_Kitais metais, Lancia komanda buvo pervadinta \xc4\xaf Scuderia Ferrari, o su j\xc5\xb3 bolidu Lancia-Ferrari Juanas Manuelis Fangio laim\xc4\x97jo 1956 m. \xc4\x8dempionat\xc4\x85.\n_START_SECTION_\nRalis\n_START_PARAGRAPH_\nLancia pasiek\xc4\x97 labai daug laim\xc4\x97jim\xc5\xb3 ralyje, ypa\xc4\x8d Pasaulio ralio \xc4\x8dempionate, kuriame iki \xc5\xa1iol laikoma s\xc4\x97kmingiausia komanda. Lancia komanda laim\xc4\x97jo \xc5\xa1\xc4\xaf \xc4\x8dempionat\xc4\x85 su Fulvia (1972 m.), Stratos (1974, 1975, 1976 m.) ir Delta (kasmet nuo 1987 iki 1992 m.) modeliais. Delta modelis yra pats s\xc4\x97kmingiausias modelis ralio istorijoje. Taip pat Lancia ralio istorija yra pa\xc5\xbeym\xc4\x97ta skaud\xc5\xbeiomis \xc5\xbe\xc5\xabtimis Italijos ir Suomijos pilot\xc5\xb3 - Attilio Bettega (su Lancia 037) ir Henri Toivonenu (S4). B\xc5\xabtent d\xc4\x97l \xc5\xa1i\xc5\xb3 \xc5\xbe\xc5\xab\xc4\x8di\xc5\xb3 Pasaulio ralio \xc4\x8dempionate buvo atsisakyta B grup\xc4\x97s dalyvavimo jame.'